דניאל הגרי

דניאל (דני) הגרי (נולד בשנת 1976) הוא קצין בצה"ל בדרגת תת-אלוף, המשמש דובר צה"ל. קודם לכן שימש ראש מספן הים, מפקד שייטת 13, עוזר הרמטכ"ל וראש מחלקת המבצעים של חיל הים.

ביוגרפיה 
הגרי נולד, גדל והתחנך בתל אביב, הבכור מבין שלושה בנים. אביו אילן הוא מעצב גרפי, ובין השאר עיצב את "בול יצחק שמיר". אמו שולה הייתה מנהלת המכירות והמנויים של תיאטרון הקאמרי, עד למותה בשנת 2007. התגייס לצה"ל במרץ 1995, והתנדב לשייטת 13. השלים את הכשרת מסלול הלוחם בשייטת, ויצא לקורס קציני חי"ר. בסיום הקורס שב לשייטת ומונה למפקד צוות. לאחר מכן שירת כמפקד יחידת לוחמים בשייטת, בין היתר במהלך מבצע חומת מגן. בהמשך שימש כסגן מפקד גדס"ר נח"ל בין השנים 2003–2004. לאחר מכן מונה לסגן מפקד פלגת לוחמים בשייטת.

בשנת 2007 הועלה לדרגת סא"ל ומונה למפקד פלגת כלי שיט בשייטת 13, ושימש בתפקיד עד שנת 2009. לאחר מכן מונה למפקד פלגת הדרכה בשייטת 13 בין השנים 2009–2011. בהמשך שימש כסגן מפקד שייטת 13 בין השנים 2011–2012. לאחר מכן מונה לראש לשכת הרמטכ"ל, בני גנץ, תפקיד בו שימש בין השנים 2013–2015.

בשנת 2015 הועלה לדרגת אל"ם ומונה לראש מחלקת מבצעים של חיל הים, תפקיד שמילא עד שנת 2017. במאי 2017 מונה לעוזר הרמטכ"ל, גדי איזנקוט, ושירת בתפקיד בין היתר במבצע מגן צפוני, בתפקיד זה שימש עד שנת 2019. ב-31 ביולי 2019 מונה למפקד שייטת 13, תפקיד בו שירת עד 15 ביוני 2021. על פעילות השייטת בפיקודו הוענק לה אות הערכה מטעם הרמטכ"ל ופרס הרמטכ"ל ליחידות מצטיינות בשנת 2020, וצל"ש הרמטכ"ל ב-16 ביוני 2021. בסיום תפקידו הועלה לדרגת תא"ל וב-17 ביוני 2021 נכנס לתפקידו כראש מספן הים.

ב-29 במרץ 2023 מונה לדובר צה"ל. שירת בתפקיד זה גם במהלך מבצעי בית וגן, מגן וחץ ומלחמת חרבות ברזל. במהלך מלחמת חרבות ברזל הופיע בפני הציבור מדי יום.

השכלה וחיים אישיים 
הגרי הוא בוגר אוניברסיטת תל אביב בפילוסופיה ומוסמך אותה אוניברסיטה בדיפלומטיה וביטחון.

הוא נשוי ואב לארבעה. מתגורר באזור השרון.

קישורים חיצוניים 

 
 
 יום הזיכרון - דובר צה”ל תת אלוף דניאל הגרי בראיון ראשון לתקשורת, קול ברמה, 25 באפריל 2023
 
 
 
 

מאמרים פרי עטו:
 דניאל הגרי ומירב צור, מעיצוב מערכתי ועד לאופרטור ימי – השתנות הזרוע והמרחב הימי, בין הקטבים 38, דצמבר 2022

הערות שוליים 

עוזרי הרמטכ"ל
מפקדי שייטת 13
ראשי מספן הים
דוברי צה"ל
תתי-אלופים בצה"ל
בוגרי אוניברסיטת תל אביב
ישראלים שנולדו ב-1976
חיילי צה"ל במלחמת חרבות ברזל
מלחמת חרבות ברזל: אישים